HIIT: לא מומלץ לבעלי לב חלש!
ריצה, קיק בוקס, שיעור מדרגה, תרגילים מסוימים בשיעור יוגה ופילאטיס (רצפה ומכשירים), את כולם עבר עומרי מלחי בהצלחה רבה, אלא שאת ה-HIIT אימון האינטרוולים החדשני הוא בקושי שרד ■ מה בדיוק קרה לו שם?
שבוע! שבוע ימים, זה בדיוק הזמן שלקח לגוף שלי להתאושש אחרי הפעם הראשונה שהתנסיתי באימון HIIT.
HIIT - האימון הנחשב ל"דבר החם", במכוני הכושר המתקדמים בארצות הברית ("High-Intensity-Interval-Training") או בשמו המגוייר "אימון מחזורי בעצימות גבוהה", (ואפשר גם בשם המקורי שאני הענקתי לו "האימון שיגרום לך לקלל את המאמן ו/או את כל משפחתו כולל דור חמישי אחורה") הוא למעשה הייבוא הספורטיבי האחרון והעדכני ביותר מבירת הספורט העולמית, ארה"ב.
הוזמנתי לסניף הדר יוסף של רשת מכוני הכושר 'גו אקטיב', לבחון מקרוב את האימון, שינסתי מותניים, עליתי על בגדי ב' (גופיית אימון ומכנסי ספורט קצרים) ויצאתי למשימה. באימון שערכתי התחנות כללו, סקוואטים (כפיפת ברכיים למצב ישיבה וחזרה לעמידה), לאנצ'ים (כריעה) עליה וירידת מדרגות, שכיבות שמיכה, כפיפות בטן, קפיצה על חבל וכו'. אחרי הסבב הראשון כבר הזעתי כאילו "דפקתי", מקלחת והתנשמתי כמו מעשן כבד. אבל אין זמן למנוחה כי הופה! הנה כבר הגיע הסבב השני!. אם לא הפנמתם את גודל הקושי אולי מוטב שתפליגו קצת בדימיונכם ותדמיינו שאתם עומדים לרוץ ספרינט של 100 מטר, ולאחר מכן תנוחו כתשעים שניות בודדות, ושוב תצאו לריצת ספרינט של 100 מטרים נוספים – וכך במשך שמונה עד עשר פעמים. מתיש!! אז מהי הבעיה אתם שואלים, ובכן, הבעיה היא שבמהלך האימון אתה מסתכל סביבך ורואה שכל האחרים ממשיכים וממשיכים ואופססס... לפתע זה נעשה קצת לא נעים להפסיק. וזוהי למעשה גדולתה של השיטה. מכיוון שהיא מתבצעת בקבוצות קטנות ואינטימיות המתאמן חש לא בנוח לפרוש באמצע והוא נאלץ להמשיך, ולהמשיך ולהמשיך עד שהדופק שלו מגיע לאזור 90 אחוז מהיכולת המקסימלית שלו, הנשימה שלו מואצת מאד והוא מרגיש היטב את זרימת הדם ברקות, בקצות האצבעות. והשרירים? אלה פשוט מתנפחים עד סף פקיעה, ובנינו?! זה קונספט מצויין, כל העניין הקבוצתי הזה, כי הסיכוי לבצע אימון שכזה בצורה עצמאית שואף לאפס לטעמי. צריך להצטייד במשמעת עצמית של סופרמן!.
אין ספק כי לאימון בקבוצה קטנה יש מוטיבציה גבוהה יותר גם למתאמנים וגם למאמן. מחקרית כך לפחות הוסבר לי הוכח, שאנשים שמתאמנים בקבוצה נוטים לפקוד את המועדון בתדירות יותר גבוהה. עצימות האימון שלהם עולה ומידת ההנאה שלהם מהשיעור עולה אף היא. ככה שלפחות בעניין הזה - אתם מסודרים!.
אז הנה, המשכתי לי לסיבוב השני שהתמקד הפעם בשרירי הידיים והבטן אך בה בעת לא הזניח גם את שאר איברי הגוף. באמצעות רצועות TRX בוצע האימון בשכיבה על הגב. כפות הידיים אחזו ברצועות ונתבקשנו להרים ולהוריד את הרגליים ישרות מהרצפה לכיוון התקרה. אך רבותיי, פה למזלי אימון ההדגמה מהאימון המתיש הזה הסתיים, והאמת היא שטוב שכך, שכן בשלב הזה לא היה ברור לי איך למען השם הייתי מצליח לסיים גם את הסיבוב השלישי והרביעי בסדרה!.
אם הפחדתי אתכם? אז תורידו לחץ. האמת היא שמה שקורה אחרי האימון מפצה על הכל. כמו אישה שעוברת גיהנום בזמן לידתה ואז כשהיא שכובה לה במיטת הלידה היא אוחזת ברך הנולד ולפתע נשכחים ממנה כל כאביה, כך (להבדיל כמובן) גם האדרנלין שמפוצץ את הגוף לאחר האימון מפצה על הקושי הרב והמאמץ העילאי. עצימותו הגבוהה של האימון והדרישה לאנרגיה רבה ומיידית יביאו לריקון מאגרי הגליקוגן והקריאטין בשרירים. את הגירעון הזה צריך כמובן להחזיר, וזה כאמור יתרחש בגופכם ביומיים שלאחר האימון. ואם עדיין לא לא הבנתם שהרי ייחודיותו של ה-HIIT טמונה בעובדה כי הגוף שלכם ימשיך לשרוף את השומנים עד 48 שעות לאחר האימון. שווה, לא?!. אז מה, אתם עוד פה???
* הכותב היה אורח תערוכת GYM-ISRAEL-&-POOLS-ISRAEL. התערוכה המשולבת המקצועית המקיפה את כל ענפי הכושר, הספורט, בריכות השחייה והספא שתתקיים היום (19/02/2014) בגני התערוכה בתל אביב בין השעות 11:00 - 20:00.